b'\n_START_ARTICLE_\nK\xc3\xb5pu kalmistu (K\xc3\xb5pu)\n_START_PARAGRAPH_\nK\xc3\xb5pu kalmistu on kalmistu K\xc3\xb5pu kihelkonnas (kuni 1911. aastani Viljandi kihelkonnas) Viljandimaal, t\xc3\xa4nap\xc3\xa4evase haldusjaotuse j\xc3\xa4rgi Punak\xc3\xbcla k\xc3\xbclas P\xc3\xb5hja-Sakala vallas Viljandi maakonnas._NEWLINE_Esimene teadaolev kirjalik teade K\xc3\xb5pu kalmistust on 1889. aastast. Kalmistut kavatseti laiendada 1936. aastal, kuid see plaan j\xc3\xa4i teostamata._NEWLINE_K\xc3\xb5pu kalmistu on alates 1997. aastast riiklik ajaloom\xc3\xa4lestis. Kalmistu on praegu kasutusel ning on \xc3\xbcldiselt h\xc3\xa4sti hooldatud, selle pindala on 1,87 ha.\n_START_SECTION_\nEhitised kalmistul\n_START_PARAGRAPH_\nKalmistu peav\xc3\xa4rav on Viljandi maantee \xc3\xa4\xc3\xa4res. Kalmistu idaosas on historitsistlik maa- ja telliskivist kabel. Kalmistule on 1915. aastal p\xc3\xbcstitatud hauakuju, mis 1999. aastast on riiklik kunstim\xc3\xa4lestis.'